ໃນຕອນແລງຂອງວັນທີ 09 ກັນຍາ 2021, ທີ່ກະຊວງ ແຜນການ ແລະການລົງທຶນ, ນະຄອນຫຼວງວຽງຈັນ, ໄດ້ຈັດພິທີເຊັນສັນຍາ ວ່າດ້ວຍການ ສຳຫຼວດແຮ່ຫາຍາກ ຢູ່ເຂດເມືອງຜາໄຊ ແລະ ເມືອງຄູນ ແຂວງ ຊຽງຂວາງ ໃນເນື້ອທີ່ ຈຳນວນ 50 ກິໂລຕາແມັດ ລະຫວ່າງ ລັດຖະບານ ແຫ່ງ ສປປ ລາວ ກັບ ບໍລິສັດ ໂບນັດລາວ ຈຳກັດຜູ້ດຽວ. ເປັນກຽດເຂົ້າຮ່ວມໃນພິທີເຊັນສັນຍາຄັ້ງນີ້ມີທ່ານ ນາງ ຄຳຈັນ ວົງແສນບຸນ ຮອງລັດຖະມົນຕີ ກະຊວງ ແຜນການ ແລະການລົງທຶນ, ທ່ານ ທອງພັດ ອິນທະວົງ ຮອງລັດຖະມົນຕີ ກະຊວງ ພະລັງງານ ແລະບໍ່ແຮ່, ທ່ານຜູ້ອໍານວຍການ ບໍລິສັດ ໂບນັດ ລາວ ຈຳກັດຜູ້ດຽວ, ຜູ້ຕາງໜ້າບໍລິສັດ, ມີບັນດາຫົວໜ້າຫ້ອງການ, ຫົວໜ້າກົມ, ຮອງຫົວໜ້າກົມ, ຫົວໜ້າພະແນກ. ການລົງນາມໃນພິທີເຊັນສັນຍາ ໃນຄັ້ງນີ້ແມ່ນເພື່ອປະຕິບັດຕາມໃບມອບສິດຂອງທ່ານນາຍົກລັດຖະມົນຕີ ສະບັບເລກທີ 134/ນຍ, ລົງວັນທີ 27 ສິງຫາ 2021 ທີ່ມອບສິດໃຫ້ ກະຊວງແຜນການ ແລະ ການລົງທຶນ ເປັນຜູ້ເຊັນສັນຍາ ແລະ ເຊັນເປັນພະຍານໂດຍ ທ່ານ ທອງພັດ ອິນທະວົງ ຮອງລັດຖະມົນຕີ ກະຊວງ ພະລັງງານ ແລະບໍ່ແຮ່ ແລະ ຫົວໜ້າພະແນກແຜນການ ແລະການລົງທຶນ ແຂວງ ຊຽງຂວາງ ກັບບໍລິສັດ ໂບນັດ ລາວ ຈຳກັດຜູ້ດຽວເຊິ່ງຕາງໜ້າເຊັນໂດຍ ທ່ານ ຈ່າງ ກວາງສຽງ (Mr. ZHANG GUANGQIANG) ອໍານວຍການ ບໍລິສັດ ໂບນັດ ລາວ ຈຳກັດຜູ້ດຽວ ແລະ ເຊັນເປັນພະຍານໂດຍ ທ່ານ ຫຼີ້ລ້ຽງ (LYU LIANG) ຮອງອຳນວຍການ,ວິສະວະກອນອາວຸໂສ ຂອງບໍລິສັດ ພາຍຫຼັງທີ່ເຊັນສັນຍານີ້ແລ້ວ ບໍລິສັດຈະຕ້ອງຂຸນຂ້ຽວຈັດຕັ້ງປະຕິບັດໜ້າວຽກ ແລະ ຜັນຂະຫຍາຍຕ່າງໆທີ່ລະບຸຕາມກຳນົດເວລາ.